Szokatlan beszédet tartott Putyin
Szokatlanul mérsékelt hangvételű beszédet mondott Vlagyimir Putyin az Egységes Oroszország Párt pénteken kezdődött kétnapos kongresszusának első napján Moszkvában.
A miniszterelnök, aki nem tagja a pártnak, síkraszállt az emberi jogokat védők támogatásáért, jóllehet "azok gyakran bírálnak engem".

Mint hozzátette, ezek a jogvédők olyan problémákra hívják fel a figyelmet, amelyekkel a hétköznapokban nem mindenki törődik. Putyin egyúttal segítséget ígért a független tömegtájékoztatási eszközöknek. Elképzelhetőnek tartja "valóban független" sajtóorgánumok finanszírozását nem kormányzati szervezeteken keresztül. Megfigyelők emlékeztetnek arra, hogy Oroszországban erősen korlátozzák a média szabadságát.

A gazdasági válságra kitérve a kormányfő úgy vélte, hogy hazája sem úszhatja meg a "fájdalmas reformokat". "Néha az állam kénytelen édes méz helyett keserű orvosságot csöpögtetni a polgárok teájába" - fogalmazott, hozzátéve: a nép ezt megértéssel fogadja, ha a kormány okosan megmagyarázza a dolgot.

Putyin elismerte, hogy hiányosságok vannak az orosz igazságszolgáltatásban. "Papíron a törvény előtt mindenki egyenlő, ám attól tartok, hogy ez nincs így. Ez valószínűleg más országokban sincs másképp, ám ez nem jelenti azt, hogy igazságszolgáltatásunkat nem kellene javítani" - hangoztatta a gyönyörűen felújított kereskedelmi központban, a Gosztyinij Dvorban rendezett kongresszus küldöttei előtt.

Borisz Grizlov, az állami duma (alsóház) elnöke a kormányfőnél jóval magabiztosabb hangot ütött meg. "Oroszországban ma nem létezik egyetlen olyan párt sem, amely pótolhatna minket anélkül, hogy ez ne járna súlyos következményekkel az országra nézve" - hangoztatta Grizlov.

Az Egységes Oroszország Pártnak 315 képviselője van a 450 tagú dumában, azaz bő kétharmados többséggel rendelkezik.
Oroszország Vlagyimir Putyin